|  |  |  |  |
| --- | --- | --- | --- |
|  | **РЕПУБЛИКА СРБИЈА****АУТОНОМНА ПОКРАЈИНА ВОЈВОДИНА** |  | **ФОНД ЗА ИЗБЕГЛА,****РАСЕЉЕНА ЛИЦА И****ЗА САРАДЊУ СА** **СРБИМА У РЕГИОНУ** |

 На основу члана 3. и 17. Покрајинске скупштинске одлуке о оснивању Фонда за избегла, расељена лица и за сарадњу са Србима у региону („Службени лист АПВ", број 19/06 и 66/20) и члана 19. Статута Фонда за избегла, расељена лица и за сарадњу са Србима у региону, Фонд за избегла, расељена лица и за сарадњу са Србима у региону расписује

**ЈАВНИ ПОЗИВ ЗА ПРУЖАЊЕ ПОМОЋИ У ВИДУ ШКОЛСКОГ ПРИБОРА ДЕЦИ КОЈА ПОЛАЗЕ У ПРВИ РАЗРЕД OСНОВНЕ ШКОЛЕ ИЗ ИЗБЕГЛИХ И РАСЕЉЕНИХ ПОРОДИЦА НА ТЕРИТОРИЈИ АП ВОЈВОДИНЕ.**

Члан 1.

Право на учешће по овом Јавном позиву могу остварити лица који су ималa (имају) у складу са Законом статус избеглих, прогнаних или расељених лица на територији Републике Србије са боравиштме односно пребивалиштем на територији АП Војводине, а која имају децу предшколског узраста. Јавни позив односи се на децу предшколског узраста која у септембру 2024. године полазе у први разред основне школе.

Члан 2.

Услови за пружање помоћи у виду школског прибора су:

1. да је Подносилац пријаве на Јавни позив имао (има) статус избеглог, прогнаног или расељеног лица на територији Републике Србије;
2. да Подносилац пријаве има боравиште односно пребивалиште на подручју АП Војводине;
3. да су Подносилац пријаве и чланови породичног домаћинства наведених на пријави у родитељском или старатељском односу (у случају да је Подносилац пријаве родитељ или старатељ);
4. да дете у септембру 2024. године полази у први разред основне школе.

Члановима породичног домаћинства сматрају се: брачни и ванбрачни супружници, брачна, ванбрачна и усвојена деца, деца на хранитељству, сродници по крви у правој линији без обзира на степен и у побочној линији закључно са другим степеном, који живе у заједничком домаћинству.

Члан 3.

Испуњеност услова из члана 2. Подносилац пријаве на Јавни позив доказује подношењем одговарајућих исправа (фотокопија), који су од значаја за утврђивање основаности захтева и то:

1. за доказивање статуса избеглог, прогнаног или интерно расељеног лица, прилаже се фотокопија избегличке, прогнаничке или легитимације расељеног лица, односно решење о утврђивању односно укидању избегличког статуса;

2. за доказивање да су Подносилац пријаве и чланови породичног домаћинства наведени на пријави у родитељском или старатељском односу прилаже се извод из матичне књиге рођених или доказ о старатељству (у случају да је Подносилац пријаве родитељ или старатељ);

3. за доказивање уписа у основну школу прилаже се потврда о упућивању молбе за упис у основну школу или потврда предшколске установе да дете редовно похађа предшколску установу;

4. фотокопија личне карте Подносиоца пријаве (очитана лична карта уколико је у питању нова лична карта са чипом);

 Члан 4.

 Овим Јавним позивом право на помоћ у виду школског прибора може остварити 400 ученика, Јавни позив остаје отворен до утрошка планираних средстава, а најкасније до 1. септембра 2024. године.

Члан 5.

 Пријава на Јавни позив за пружање помоћи у виду школског прибора деци која полазе у први разред основне школе из избеглих и расељених породица на територији АП Војводине, у виду прописаног обрасца, може се добити у просторијама Фонда за избегла, расељена лица и за сарадњу са Србима у региону, Нови Сад, Булевар Михајла Пупина 25, или преузети са сајта <https://firpisr.rs/> .

**Пријаву послати поштом или донети лично у затвореној коверти на адресу: Фонд за избегла, расељена лица и за сарадњу са Србима у региону, Булевар Михајла Пупина 25, 21 000 Нови Сад, са назнаком** **Јавни позив – школски прибор**

 Фонд ће разматрати само пријаве које су у складу са Јавним позивом и Статутом Фонда за избегла, расељена лица и за сарадњу са Србима у региону.

 Неблаговремене и непотпуне пријаве неће бити разматране.

Члан 6.

 За додатне информације у вези са Јавним позивом можете се обратити Фонду за избегла, расељена лица и за сарадњу са Србима у региону, Булевар Михајла Пупина 25, Нови Сад, на број телефона: 021/475 4 295 или на мејл: office@firpisr.rs.